De nye regler kan få betydning for din ret til dagpenge og feriedagpenge

Læs mere

Opholdskravet betyder, at du som medlem af en a-kasse skal have opholdt dig lovligt i det danske rige, et EU/EØS-land eller Schweiz i 7 år inden for de seneste 12 år, for at have ret til dagpenge.

Der vil være overgangsregler, så opholdskravet først er endeligt indfaset 1. januar 2021:

I 2019 er kravet 5 år inden for 12 år

I 2020 er kravet 6 år inden for 12 år

Fra 2021 er kravet 7 år inden for 12 år

Hvis opholdskravet ikke er opfyldt, har du ikke ret til dagpenge. Du kan dog have ret til integrationsydelse, hvis betingelserne for dette i øvrigt er opfyldt.

Du skal opfylde opholdskravet på det tidspunkt, hvor du skal have en ny dagpengeret.

Fortsætter du i en tidligere dagpengeret?

Hvis du er ledig nu og modtager dagpenge, bliver du ikke berørt af opholdskravet her og nu. Det gør du heller ikke, hvis du har en gyldig dagpengeret forud for den 1. januar 2019, som du kan fortsætte i ved ledighed, eller hvis du har optjent ret til forlængelse af din dagpengeret. Du vil først blive berørt af opholdskravet, når eller hvis du skal have en ny dagpengeret.

Det betyder også, at du kan gøre brug af eventuelt optjent forlængelse af dagpengeretten, når din oprindelige dagpengeret er opbrugt, også selvom du ikke opfylder opholdskravet.

Hvis du har opholdt dig i et EU-/EØS-land eller Schweiz

Hvis du har opholdt dig i et EU-/EØS-land eller Schweiz, sidestilles opholdet med ophold i Danmark. Du skal dog være opmærksom på, at vi skal have opholdet bekræftet af dit tidligere bopælsland, før vi endeligt kan godkende din ret til dagpenge.

Vi har imidlertid mulighed for at få udbetale dig dagpenge i de første 6 måneder, mens vi afventer bekræftelsen fra dit tidligere bopælsland, hvis du i øvrigt kan dokumentere, at du har opholdt dig i landet.

Undtagelser til opholdskravet

Perioder hvor du har opholdt dig udenfor det danske rige, EU-/EØS og Schweiz, kan tælle med til opfyldelse af opholdskravet, hvis du har været omfattet af en af nedenstående undtagelser:

hyre på et dansk skib

Ophold i udlandet som udsendt repræsentant for en dansk offentlig myndighed

Ophold i udlandet i øvrigt som beskæftiget i offentlig dansk interesse

Ophold i udlandet som ansat i en dansk virksomheds, herunder filial eller datterselskab

Ophold i udlandet med henblik på erhvervskompetencegivende uddannelse

Ophold i udlandet som forsker på udenlandsk universitet, virksomhed eller forskningsinstitution

Undtagelserne gælder også medfølgende ægtefæller, registrerede partnere og samlevere, hvis I havde etableret fælles bopæl i Danmark inden udrejsen

Undtagelserne gælder også børn under 18 år, som havde bopæl hos forældrene under opholdet

Ophold i udlandet før du fyldte 18 år sidestilles med ophold i Danmark, hvis du blot har opholdt dig her i riget i 7 år inden du fyldte 18 år.

Hvis du har gennemført en integrationsuddannelse, som du har dimitteret på baggrund af, behøver du ikke at opfylde opholdskravet.

Hvad skal du gøre, hvis du bliver ramt af opholdskravet?

Du bør overveje, om det giver mening for dig at være medlem af en a-kasse, hvis der går mange år, før du opfylder opholdskravet. Vi kan ikke træffe den endelige afgørelse for dig, men vi vil gerne hjælpe dig med at træffe din beslutning på et oplyst grundlag, så du er altid velkommen til at kontakte os.

Hvis du vælger at melde dig ud af a-kassen, vil vi anbefale, at du melder dig ind i en a-kasse igen senest 12 måneder før, at du opfylder opholdskravet, da du alligevel skal opfylde anciennitetskravet på 12 måneders medlemskab af a-kassen, for at være berettiget til dagpenge. Derudover skal du naturligvis være opmærksom på, at du skal opfylde de øvrige betingelser for at have ret til dagpenge, og at det kun er arbejde i medlemsperioden, der kan tælle med til opfyldelse af dagpengeretten.

Indbetaler du til efterlønsordningen?

Hvis du indbetaler til efterlønsordningen, og du overvejer at melde dig ud af a-kassen, skal du være særligt opmærksom på de særlige krav, der er til a-kasse medlemskab og indbetalingsperioden, så du ikke risikerer at miste retten til efterløn.

Under alle omstændigheder vil vi anbefale, at du kontakter os for en konkret vejledning, hvis du overvejer at melde dig ud af a-kassen.

Barselsdagpenge og sygedagpenge

Du skal også opfylde opholdskravet for at have ret til barselsdagpenge eller sygedagpenge.

Barselsdagpenge udbetales af Udbetaling Danmark og sygedagpenge udbetales af din bopælskommune. Hvis du har spørgsmål om dette, skal vi bede dig om at rette henvendelse til dem.

Hvis du har spørgsmål, er du velkommen til at kontakte os via mitase.dk eller ringe til os på 7013 7013

Læs mere

Venlig hilsen

Ase